**Projektas**



**KĖDAINIŲ RAJONO SAVIVALDYBĖS TARYBA**

**SPRENDIMAS**

**DĖL SAUGAUS ELGESIO PAVIRŠINIŲ VANDENS TELKINIŲ**

**VANDENYJE IR ANT PAVIRŠINIŲ VANDENS TELKINIŲ LEDO KĖDAINIŲ RAJONO SAVIVALDYBĖJE** **TAISYKLIŲ**

**PATVIRTINIMO**

2020 m. birželio 22 d. Nr. SP-169

Kėdainiai

Vadovaudamasi Lietuvos Respublikos vietos savivaldos įstatymo 16 straipsnio 2 dalies 36 punktu, 18 straipsnio 1 dalimi, Lietuvos Respublikos vandens įstatymo 10 straipsnio 4 dalimi, Pavyzdinių saugaus elgesio paviršinių vandens telkinių vandenyje ir ant paviršinių vandens telkinių ledo taisyklių, patvirtintų Lietuvos Respublikos vidaus reikalų ministro 2019 m. gruodžio 12 d. įsakymu Nr. 1V-988 „Dėl Pavyzdinių saugaus elgesio paviršinių vandens telkinių vandenyje ir ant paviršinių vandens telkinių ledo taisyklių patvirtinimo“, Kėdainių rajono savivaldybės taryba n u s p r e n d ž i a:

1. Patvirtinti Saugaus elgesio paviršinių vandens telkinių vandenyje ir ant paviršinių vandens telkinių ledo Kėdainių rajono savivaldybėje taisykles (pridedama).

2. Pripažinti netekusiu galios Kėdainių rajono savivaldybės tarybos 2013 m. gegužės 31 d. sprendimą Nr. TS-170 „Dėl Kėdainių rajono savivaldybės saugaus elgesio vandenyje ir ant ledo taisyklių patvirtinimo“.

Savivaldybės meras

|  |  |  |
| --- | --- | --- |
| Vytautas Andrulis  2020-06- | Danutė Mykolaitienė  2020-06- | Arūnas Kacevičius  2020-06- |
|  |  |  |
| Neringa Petrauskienė  2020-06- | Rūta Švedienė  2020-06- |  |

PATVIRTINTA

Kėdainių rajono savivaldybės tarybos

2020 m. liepos d. sprendimu Nr. TS-

**SAUGAUS ELGESIO PAVIRŠINIŲ VANDENS TELKINIŲ VANDENYJE IR ANT PAVIRŠINIŲ VANDENS TELKINIŲ LEDO KĖDAINIŲ RAJONO SAVIVALDYBĖJE TAISYKLĖS**

**I SKYRIUS**

**BENDROSIOS NUOSTATOS**

1. Saugaus elgesio paviršinių vandens telkinių vandenyje ir ant paviršinių vandens telkinių ledo taisyklės (toliau – Taisyklės) nustato bendruosius žmonių saugaus elgesio paviršinių vandens telkinių (toliau – vandens telkiniai) vandenyje ir ant vandens telkinių ledo reikalavimus ir gelbėjimo darbų organizavimo principus Kėdainių rajono savivaldybės teritorijoje esančiuose vandens telkiniuose

2. Taisyklės galioja Kėdainių rajono savivaldybės teritorijoje. Jų privalo laikytis visi fiziniai ir juridiniai asmenys.

3. Kėdainių rajono savivaldybės teritorijoje esančias maudyklas administruoja Kėdainių rajono savivaldybės administracijos seniūnijos, kurių veiklos teritorijoje jos yra.

4. Taisyklės netaikomos atliekant aplinkos apsaugos valstybinę kontrolę, priešgaisrinių gelbėjimo pajėgų, policijos, Valstybės sienos apsaugos tarnybos prie Lietuvos Respublikos vidaus reikalų ministerijos pajėgų, greitosios medicinos pagalbos funkcijas, taip pat ekstremaliųjų įvykių, situacijų, avarijų ar kitų stichinių nelaimių likvidavimo ir padarinių šalinimo metu, atliekant valstybinę saugios laivybos Lietuvos Respublikos vandenyse ir vidaus vandenų kelių būklės ir navigacinių įrenginių juose funkcionavimo kontrolę, darbų atlikimo vandens keliuose kontrolę, mokslinius ir kitus tyrimus, monitoringą ir stebėjimus vandens telkiniuose Lietuvos Respublikos žuvininkystės įstatymo, Lietuvos Respublikos nekilnojamojo kultūros paveldo apsaugos įstatymo, Lietuvos Respublikos saugomų teritorijų įstatymo, Lietuvos Respublikos aplinkos monitoringo įstatymo nustatytais tikslais ir tvarka.

5. Taisyklėse vartojamos sąvokos atitinka Lietuvos Respublikos vandens įstatyme, Lietuvos Respublikos teritorijų planavimo įstatyme, Lietuvos Respublikos turizmo įstatyme ir Lietuvos Respublikos saugomų teritorijų įstatyme nustatytas sąvokas.

**II SKYRIUS**

**SAUGAUS ELGESIO VANDENYJE REIKALAVIMAI**

6. Vandens telkinio vandenyje ir maudymosi vietoje (toliau − maudykloje) draudžiama:

6.1. plaukioti ar bristi nesaugiose vietose (prie užtvankų, dirbtinių krioklių, šalia hidro-elektrinėse naudojamų įrenginių, esančių vandenyje ir pan.) arba vietose, pažymėtose draudžiančiais maudytis informaciniais ženklais;

6.2. maudytis neblaiviam ar apsvaigusiam nuo narkotinių, psichotropinių ar kitų psichiką veikiančių medžiagų;

6.3. maudytis vaikams iki 14 metų be suaugusio žmogaus priežiūros;

6.4. palikti prie vandens be priežiūros vaikus iki 14 metų;

6.5. plaukioti ant pripučiamų čiužinių, transporto priemonių padangų ir kamerų, rąstų, lentų ir kitų plaukiojimui nepritaikytų daiktų;

6.6. plaukioti plaukiojimui pritaikytomis plaukiojimo priemonėmis tam neskirtose maudyklų zonose, jomis kelti pavojų žmonėms ir aplinkai;

6.7. suptis ir vaikščioti tam nepritaikytose plaukiojimo priemonėse, taip pat nesilaikyti plaukiojimo priemonės gamintojo nustatytų saugaus plaukiojimo priemonės naudojimo reikalavimų ir (ar) draudimų;

6.8. plaukti plaukiojimo priemone, jeigu joje nėra gelbėjimosi liemenių, skirtų visiems joje esantiems asmenims;

6.9. maudytis, nardyti ir šokinėti iš (nuo) plaukiančios plaukiojimo priemonės;

6.10. maudytis žaibuojant ir (ar) perkūnijos, škvalo, kilusio viesulo metu;

6.11. maudyklose rūkyti (išskyrus įrengtas rūkymo vietas);

6.12. maudyklose įrengti stovyklavietes ir kurti laužus (išskyrus tam įrengtas vietas);

6.13. skinti ar naikinti saugomų rūšių augalus;

6.14. būti nuogiems asmenims (nedėvintiems maudymosi kostiumų ar dėvintiems tik jų dalį);

6.15. lankytis su gyvūnais tam neskirtose maudyklos vietose;

6.16. maudyklos teritorijoje ganyti, girdyti gyvulius, paukščius;

6.17. skalbti skalbinius, plauti transporto priemones;

6.18. naudoti maudyklos teritorijoje elektrinius vandens siurblius ar kitus elektros prietaisus;

6.19. kelti pavojų poilsiautojų saugumui, trukdyti ilsėtis poilsiui skirtose vietose.

7. Pagrindinės saugaus elgesio prie vandens telkinio, vandenyje taisyklės (rekomendacijos):

7.1. nemokėdami plaukti neikite į vandenį giliau kaip iki krūtinės;

7.2. nesimaudykite vieni, taip pat nesimaudykite nežinomose, nuošaliose vietose;

7.3. maudykitės tik įsitikinę, kad saugu, į nežinomą vandens telkinio vietą iš pradžių lėtai briskite, nenerkite ir nešokite į vandenį;

7.4. nestovėkite ir nežaiskite ten, kur galima netikėtai įkristi į vandenį;

7.5. nešokite į vandenį staiga, jei esate perkaitę, pirmiausia apsišlakstykite;

7.6. maudydamiesi nekramtykite gumos, nevalgykite, nesimaudykite iškart po valgio;

7.7. nežaiskite vandenyje pavojingų žaidimų ir to neleiskite daryti vaikams; nenardinkite kito asmens, netampykite už kojų, nelipkite kitiems ant pečių;

7.8. pradėję skęsti pasistenkite nepanikuoti, dėmesį į save atkreipkite šaukdami arba mojuodami rankomis, pasistenkite įkvėpti kuo daugiau oro, atsigulkite ant nugaros;

7.9. gelbėti skęstantįjį vandenyje be pagalbinių priemonių gali tik geras plaukikas, kuris moka profesionaliai įvertinti pavojaus lygį, išmano gelbėjimo būdus ir moka tai atlikti praktiškai;

7.10. pastebėję skęstantį žmogų šaukite mėgindami atkreipti aplinkinių dėmesį, kvieskite pagalbą, jeigu jos nėra, nedelsdami skambinkite skubios pagalbos numeriu 112. Laukdami gelbėtojų, pasitelkite į pagalbą kuo daugiau žmonių, pasidalykite pareigomis, bandykite padėti skęstančiajam saugiais būdais: nuo kranto, iš valties, nuo tilto mesdami plūdurą, tiesdami lazdą ir t. t. Nerizikuokite savo gyvybe. Ištraukę skęstantįjį į krantą, suteikite pirmąją pagalbą, jei reikia, gaivinkite, kol atvyks pagalba;

7.11. nešaukite pagalbos, jei jos nereikia;

7.12. neplaukiokite ten, kur atliekami šuoliai į vandenį;

7.13. nesiartinkite prie praplaukiančių valčių (laivų), nes kyla grėsmė būti įtrauktam po valčių (laivų) sraigtais;

7.14. gelbėjimosi liemenę užsidėkite prieš išplaukdami plaukiojimo priemone į vandens telkinį ir ją dėvėkite visą laiką, taip pat būdami plaukiojimo priemonėje ant vandens.

**III SKYRIUS**

**SAUGAUS ELGESIO ANT LEDO REIKALAVIMAI**

8. Ant vandens telkinių ledo draudžiama:

8.1. vykdyti bet kokią veiklą neturint specialių smaigų, kuriais pasinaudojus būtų galima įlūžus išlipti ant ledo, ir tamsiuoju paros metu nedėvint liemenės ar kitos aprangos su šviesą atspindinčiais elementais;

8.2. palikti vaikus iki 14 metų be suaugusio žmogaus priežiūros;

8.3. vykdyti bet kokią veiklą esant neblaiviam ar apsvaigusiam nuo narkotinių, psichotropinių ar kitų psichiką veikiančių medžiagų;

8.4. rengti renginius neturint Savivaldybės administracijos leidimo išduoto vadovaujantis renginių organizavimo Kėdainių rajono savivaldybės viešosiose vietose tvarkos aprašu;

8.5. stovėti ar važiuoti transporto priemonėmis, išskyrus atvejus, kai vykdoma žvejyba naudojant atitinkamas transporto priemones, būtinas tokiai žvejybai organizuoti;

8.6. įrengti ir eksploatuoti čiuožyklas nesilaikant saugaus elgesio ant vandens telkinio ledo rekomendacijų;

8.7. vykdyti bet kokią veiklą, jei vandens telkinio ledas plonesnis nei 7 cm arba jo struktūra nevienalytė.

9. Iškirstą lede eketę, didesnę nei 20 × 20 cm, būtina pažymėti visiems žmonėms matomu būdu ir ryškių spalvų priemonėmis neteršiant aplinkos.

10. Saugaus elgesio ant vandens telkinio ledo rekomendacijos:

10.1. kad ledas išlaikytų vieną žmogų, ledo storis turi būti didesnis nei 7 cm, grupę žmonių – ne mažesnis kaip 12 cm;

10.2. jeigu ledu, kurio storis yra 12 cm arba mažiau, eina grupė žmonių, atstumas tarp žmonių turi būti ne mažesnis kaip 5 m;

10.3. einant ledu reikėtų eiti jau pramintu taku, nerekomenduojama ledu eiti vienam tamsiu paros metu;

10.4. rekomenduojama turėti lazdą (peikeną) ir ja tikrinti ledo stiprumą. Jeigu stuktelėjus lazda pasirodo vanduo, reikia nedelsiant grįžti į krantą;

10.5. rekomenduojama eiti čiuožiant, neatitraukiant kojų nuo ledo;

10.6. ledu čiuožiant slidėmis reikia atsisegti slidžių apkaustus, kad prireikus jas galima būtų greitai nusimesti; plaštakų neprakišti per lazdų kilpas;

10.7. įlūžus ledui nepasiduokite panikai ir karštligiškai nesikabinkite už ledo krašto, nes jis lūžinės, o jūs prarasite jėgas. Bandykite „užplaukti ant ledo“ laikydamiesi ant vandens paviršiaus ir artėdami prie tvirtesnio ledo. Užlipę ant ledo kuo plačiau paskirstykite savo kūno svorį, ridenkitės arba šliaužkite į tą kranto pusę, iš kurios atėjote. Ant kojų stokitės tik išlipę ant kranto;

10.8. pastebėję įlūžusį ir skęstantį žmogų įvertinkite situaciją, nebėkite prie eketės – toje vietoje ledas yra plonesnis. Nedelsdami skambinkite skubios pagalbos numeriu 112. Jeigu įmanoma, bandykite nuo kranto ar tilto ištiesti ar mesti skęstančiajam pagalbinę priemonę, į kurią galėtų įsikibti. Nerizikuokite savo gyvybe;

10.9. ištraukę skęstantįjį į krantą, patikrinkite jo kvėpavimą ir pulsą, prireikus pradėkite gaivinti. Jei yra galimybė, nugabenkite jį į šiltą patalpą, nuvilkite šlapius drabužius ir pakeiskite juos sausais, apklokite apklotais, antklode. Esant hipotermijai dėkite šiltus kompresus ant jo krūtinės, kaklo, galvos, kirkšnių, jei žmogus sąmoningas, duokite gerti šiltų saldžių gėrimų, netrinkite jo odos, neduokite gerti alkoholinių gėrimų.

11. Čiuožyklą ant vandens telkinio ledo eksploatuojantis ar renginius ant užšalusių vandens telkinių organizuojantis subjektas privalo užtikrinti žmonių saugumą. Jei ledo storis ar jo struktūra kelia pavojų žmogaus gyvybei, čiuožyklos eksploatacija ar ant ledo organizuojami renginiai turi būti sustabdyti.

**IV SKYRIUS**

**GELBĖJIMO DARBŲ ORGANIZAVIMAS**

12. Priešgaisrinės gelbėjimo pajėgos, gavusios pagalbos prašymą per Bendrąjį pagalbos centrą, į įvykio vietą atvyksta iš savo nuolatinių dislokacijos vietų ir pagal kompetenciją atlieka gelbėjimo darbus.

**V SKYRIUS**

**Baigiamosios nuostatos**

13. Savivaldybės tarybos patvirtintų Saugaus elgesio paviršinių vandens telkinių vandenyje ir ant paviršinių vandens telkinių ledo taisyklių laikymosi kontrolę užtikrina Savivaldybės administracija ar jos įgalioti asmenys.

14. Asmenims, pažeidusiems Savivaldybės tarybos patvirtintas Saugaus elgesio paviršinių vandens telkinių vandenyje ir ant paviršinių vandens telkinių ledo taisyklių reikalavimus, taikoma administracinė atsakomybė, numatyta Lietuvos Respublikos administracinių nusižengimų kodekse.

15. Taisyklės gali būti papildomos ir keičiamos Kėdainių rajono savivaldybės tarybos sprendimu.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Kėdainių rajono savivaldybės tarybai

**AIŠKINAMASIS RAŠTAS**

**DĖL SAUGAUS ELGESIO PAVIRŠINIŲ VANDENS TELKINIŲ**

**VANDENYJE IR ANT PAVIRŠINIŲ VANDENS TELKINIŲ LEDO KĖDAINIŲ RAJONO SAVIVALDYBĖJE TAISYKLIŲ PATVIRTINIMO**

2020 m. liepos d.

Kėdainiai

**Parengto sprendimo projekto tikslai:**

Patvirtinti saugaus elgesio paviršinių vandens telkinių vandenyje ir ant paviršinių vandens telkinių ledo Kėdainių rajono savivaldybėje taisykles. Taisyklės numato saugaus elgesio vandenyje ir ant ledo reikalavimus, nustato bendruosius žmonių saugaus elgesio paviršinių vandens telkinių vandenyje ir ant vandens telkinių ledo reikalavimus ir gelbėjimo darbų organizavimo principus Kėdainių rajono savivaldybės teritorijoje esančiuose vandens telkiniuose.

**Sprendimo projekto esmė, rengimo priežastys ir motyvai:**

Pateiktame sprendimo projekte siūloma pakeisti Kėdainių rajono savivaldybės saugaus elgesio vandenyje ir ant ledo taisykles, suderinant su žemiau paminėtų teisės aktų nuostatomis ir patvirtinti naujos redakcijos saugaus elgesio paviršinių vandens telkinių vandenyje ir ant paviršinių vandens telkinių ledo Kėdainių rajono savivaldybėje taisykles.

Įgyvendinant Lietuvos Respublikos vandens įstatymo 10 straipsnio 4 d. nuostatas, numatančias, kad „Saugaus elgesio paviršinių vandens telkinių vandenyje ir ant paviršinių vandens telkinių ledo taisykles“ tvirtina savivaldybių tarybos pagal Lietuvos Respublikos vidaus reikalų ministro patvirtintas Pavyzdines „Saugaus elgesio paviršinių vandens telkinių ir ant paviršinių vandens telkinių ledo taisykles“.

Lietuvos Respublikos vidaus reikalų ministro 2019 m. gruodžio 12 d. įsakymu Nr. 1V-988 patvirtintos Pavyzdinės Saugaus elgesio paviršinių vandens telkinių ir ant paviršinių vandens telkinių ledo taisyklės, nustato bendruosius žmonių saugaus elgesio paviršinių vandens telkinių vandenyje ir ant vandens telkinių ledo reikalavimus bei gelbėjimo darbų paplūdimiuose organizavimo principus.

Šiuo metu galiojančios Kėdainių rajono savivaldybės tarybos 2013 m. gegužės 31 d. sprendimu Nr. TS-170 patvirtintos Kėdainių rajono savivaldybės saugaus elgesio vandenyje ir ant ledo taisyklės nebeatitinka galiojančių teisės aktų reikalavimų. Sprendimo projektu numatoma pripažinti netekusiu galios Kėdainių rajono savivaldybės tarybos 2013 m. gegužės 31d. sprendimą Nr. TS-170 „Dėl Kėdainių rajono savivaldybės saugaus elgesio vandenyje ir ant ledo taisyklių patvirtinimo“.

**Lėšų poreikis (jeigu sprendimui įgyvendinti reikalingos lėšos):** Sprendimo įgyvendinimui lėšos nėra reikalingos.

**Laukiami rezultatai:**

Priėmus šį sprendimą numatomos teigiamos pasekmės – bus tikslesnė, aiškiau reglamentuota ir atitiks galiojančius teisės aktus saugaus elgesio paviršinių vandens telkinių vandenyje ir ant ledo Kėdainių rajono savivaldybėje taisyklėmis reglamentuota tvarka.

**Numatomo teisinio reguliavimo poveikio vertinimas\***

|  |  |  |
| --- | --- | --- |
| **Sritys** | **Numatomo teisinio reguliavimo poveikio vertinimo rezultatai** | |
| **Teigiamas poveikis** | **Neigiamas poveikis** |
| *Ekonomikai* |  |  |
| *Finansams* |  |  |
| *Socialinei aplinkai* |  |  |
| *Viešajam administravimui* |  |  |
| *Teisinei sistemai* |  |  |
| *Kriminogeninei situacijai* |  |  |
| *Aplinkai* |  |  |
| *Administracinei naštai* |  |  |
| *Regiono plėtrai* |  |  |
| *Kitoms sritims, asmenims ar jų grupėms* |  |  |

\* Numatomo teisinio reguliavimo poveikio vertinimas atliekamas rengiant teisės akto, kuriuo numatoma reglamentuoti iki tol nereglamentuotus santykius, taip pat kuriuo iš esmės keičiamas teisinis reguliavimas, projektą. Atliekant vertinimą, nustatomas galimas teigiamas ir neigiamas poveikis to teisinio reguliavimo sričiai, asmenims ar jų grupėms, kuriems bus taikomas numatomas teisinis reguliavimas.

Viešosios tvarkos skyriaus vedėjas Vytautas Andrulis